VIIENDA KOOSSEISU

ERAKORRALISE ISTUNGI PROTOKOLL

Haapsalu,								07. detsember 2007 nr 26

Istung algas kell 11.00, lõppes kell 11.14.
Juhatas volikogu esimees Arder Väli.

Protokollis volikogu kantselei juhataja Elvi Puda.
Võttis osa 17 volikogu liiget (registreerimisleht lisatud).
Puudusid volikogu liikmed: Andreas Rahuvarm (eksamitel), Sulev Saareväli, Urmas Sukles, Heino Tamm

Külalised linnavalitsuse liikmed: linnapea Ingrid Danilov, aselinnapea Martin Schwindt, aselinnapea Toivo Hein, aselinnapea Aivar Sein, aselinnapea Talis Vare (registreerimisleht lisatud).

Päevakorra suhtes ei olnud küsimusi ega parandusi.

Häältega poolt 17 volikogu liiget
OTSUSTATI:
kinnitada Haapsalu Linnavolikogu erakorralise, 26. istungi päevakord:

Haapsalu linna arengukava 2004-2009 muutmine
Ettekandja				linnavalitsus
Kaasettekandja			kommunaalkomisjon

KUULATI linnapea Ingrid Danilovi ettekannet.

Lugupeetud volinikud!
3. detsember oli päev, kus kõik kohalikud omavalitsused, kes soovivad saada eurotoetust Euroopa Liidu regionaalfondist, pidid esitama taotluse maavalitsustele.

Programmi reeglite kohaselt menetletakse taotlusi esmalt maavalitsuste, seejärel siseministeeriumi ja EAS-i poolt. Taotlejad, kes osutuvad hindamisvoorudes edukaks, kantakse rahasaajate nimekirja, mille kinnitab Vabariigi Valitsus järgmiseks kolmeks aastaks. Nimekirja kantakse renoveeritavad objektid.

Haapsalu linnavalitsus on teinud viimased kaks aastat tugevat tööd ja valmistanud selleks objektiks ette Haapsalu Kultuurikeskuse. Renoveerimise maksumuseks on arvestatud ca 70 milj kr, sest üksnes eurotoetuse abiga on võimalik hoonet renoveerida. Oleme läbi rääkinud Lääne Maavalitsuse ja teste omavalitsustega, kus leppisime kokku, et maakonnale kolmeks aastaks eraldatava 57 milj kroonist saab linn taotleda 35 milj kr kultuurikeskusele.

30. novembril volikogus sündinud otsus, kus ei võetud arengukava koos sissehääletatud muudatustega vastu, pani Haapsalu linna olukorda, kus me saime sisse anda taotluse, kuid me ei tea, kas seda ka menetlema hakatakse. Reeglite kohaselt menetletakse nende omavalitsuste taotlusi, kellel on olemas kolm aastat ette kehtiv arengukava. Haapsalu linnavolikogu jättis 30. novembri istungil arengukava vastu võtmata, olles seda menetlenud kaks kuud ilma eriliste sisuliste parandusteta.

On äärmiselt kahetsusväärne, et üks osa volikogu liikmetest ei ole enesele andnud aru oma tegude tagajärgedest. Olukorras, kus konkurents arendusprojektide toetuste taotlemiseks on suur ja kõik omavalitsused mobiliseerivad jõud raha saamiseks, peab üks osa volikogu liikmetest tähtsamaks poliitilisi mänge ja teisele osale ärategemist.

Täna on veel võimalik seda olukorda muuta ja linn palus oma erakorralise istungitaotluses arutelu arengukava siiski uuesti. Ma väga tõsiselt palun Haapsalu linna 2007-2011 aasta arengukava täna vastu võtta, sest võtmata olukorras meie taotlus ei kvalifitseeru isegi hindamiseks.

Küsimusi ettekandjale ei esitatud.

KUULATI kommunaalkomisjoni esimehe Tiit Moori kaasettekannet.
Kommunaalkomisjon on seda arengukava arutanud kahel koosolekul ja on saanud üksmeelse toetuse. Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimised.

Volikogu liige Mati Seppi.
Austatud volikogu!
Reformierakonna fraktsiooni nimel ütlen, et 30. novembril vastuvõtmata jäänud arengukava esitus oli väga nõrk. Väga paljudele küsimustele jäid vastused saamata. Ettekandja ei osanud seletada, milleks on vajalik arengukava ja kui vajalik ta antud hetkel on. 

Praeguseks momendiks oleme saanud täiendavat informatsiooni vajalikkuse osas. Kahju on see, et mitmed volinikud ei tulnud 30. novembri istungile kohale, ehk peaks ka siit järeldused tegema.

Antud eelnõud Reformierakond toetab ja paneb oma õla alla ja aitab eelnõu vastu võtta.

Rohkem sõna ei soovitud.
Otsustati lõpetada läbirääkimised (poolt 17 volikogu liiget). 
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud

OTSUSTATI:
võtta vastu Haapsalu Linnavolikogu määrus nr 47 „Haapsalu linna arengukava 2004-2007 muutmine“ (protokolli juures).

Arder Väli
Volikogu esimees